Selv om man deler navn med en berømt fodboldstjerne, skal man ikke finde sig i at blive hængt ud i medierne.

Det må være læren af en sag fra Sønderjylland.

Da det portugisiske fodboldlandshold var i Danmark for at spille kamp i oktober, kunne flere medier skrive, hvordan lokalpolitiet i Aabenraa blev kaldt ud til en mand, der følte sig truet af Cristiano Ronaldo.

Der var dog ikke tale om den verdensberømte portugisiske fodboldstjerne, men om en lokal mand, der deler navn med ham. Og han syntes bestemt ikke, at det var morsomt at blive nævnt i medierne på den måde.

Den lokale mand blev aldrig sigtet for noget i forbindelse med anmeldelsen.

- Politiet har kun givet den oplysning til medierne med det formål at underholde befolkningen, siger mandens advokat, Erbil Kaya, til Ritzau.

Allerede i forbindelse med omtalen bebudede advokaten, at han på vegne af sin klient ville søge erstatning for medieomtalen.

Og det har han nu fået. Statsadvokaten i Viborg har besluttet at tildele manden en erstatning, oplyser Erbil Kaya, der dog ikke vil komme ind på, hvor stor den er.

/ritzau/